นักเรียน-ผู้ปกครอง-ครู ส่วนใหญ่มั่นใจมาตรการป้องกันโควิด-19 โรงเรียนปลอดภัย ย้ำจัดการศึกษายืดหยุ่นตามความต้องการของผู้ปกครอง
นางสาวตรีนุช เทียนทอง รัฐมนตรีว่าการกระทรวงศึกษาธิการ (รมว.ศธ.) กล่าวว่า   จากการลงพื้นที่เพื่อตรวจเยี่ยมสถานศึกษาในพื้นที่สีส้ม จังหวัดเชียงใหม่และจังหวัดขอนแก่น หลังมีการเปิดภาคเรียนที่ 1 ประจำปีการศึกษา 2564 พบว่า ทางสำนักงานเขตพื้นที่การศึกษาและสถานศึกษาในระดับประถมศึกษา มัธยมศึกษาและอาชีวศึกษา ได้ดำเนินการตามแนวปฏิบัติการเปิดภาคเรียนที่ 1/ 2564 ของกระทรวงศึกษาธิการและศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ระบบ Thai Stop COVID  ของกระทรวงสาธารณสุขครบทั้ง 44 ข้อ  การประเมินตัวเองจาก แอปพลิเคชัน  ไทยเซฟไทย  รวมถึงทางเจ้าหน้าที่สาธารณสุขในพื้นที่ก็ได้ให้ความสำคัญเรื่องความปลอดภัยของนักเรียนและครู โดยได้ร่วมกับทางโรงเรียนในการตรวจสอบและเฝ้าระวังอย่างเข้มงวดในทุกโรงเรียน อย่างไรก็ตาม ได้เน้นย้ำว่า ทุกสถานการณ์นักเรียนทุกคนต้องไม่พลาดโอกาสในการเรียนรู้  ต้องจัดการศึกษาโดยคำนึงถึงความปลอดภัยสูงสุดของทุกคน ทั้งนักเรียน ครู และบุคลากรทางการศึกษา มีการติดตามสถานการณ์อย่างใกล้ชิด